CELEX: 32016R2377
Language: hu
Date: 2016-10-14 00:00:00
Title: A Bizottság (EU) 2016/2377 felhatalmazáson alapuló rendelete (2016. október 14.) az egyes kisméretű nyílt tengeri fajoknak a délnyugati vizeken történő halászatára vonatkozó visszadobási terv elkészítéséről szóló 1394/2014/EU felhatalmazáson alapuló rendelet módosításáról

23.12.2016   
            
            
               HU
            
            
               Az Európai Unió Hivatalos Lapja
            
            
               L 352/50
            
         A BIZOTTSÁG (EU) 2016/2377 FELHATALMAZÁSON ALAPULÓ RENDELETE
   (2016. október 14.)
   az egyes kisméretű nyílt tengeri fajoknak a délnyugati vizeken történő halászatára vonatkozó visszadobási terv elkészítéséről szóló 1394/2014/EU felhatalmazáson alapuló rendelet módosításáról
   AZ EURÓPAI BIZOTTSÁG,
   tekintettel az Európai Unió működéséről szóló szerződésre,
   tekintettel a közös halászati politikáról, az 1954/2003/EK és az 1224/2009/EK tanácsi rendelet módosításáról, valamint a 2371/2002/EK és a 639/2004/EK tanácsi rendelet és a 2004/585/EK tanácsi határozat hatályon kívül helyezéséről szóló, 2013. december 11-i 1380/2013/EU európai parlamenti és tanácsi rendeletre (1) és különösen annak 15. cikke (6) bekezdésére és 18. cikke (1) és (3) bekezdésére,
   mivel:
   
               (1)
            
            
               Az 1380/2013/EU rendelet célja, hogy a fogási korlátok hatálya alá tartozó fajok állományait érintő fogások kirakodására irányuló kötelezettség bevezetésével minden uniós halászati tevékenységben fokozatosan felszámolja a visszadobás gyakorlatát.
            
         
               (2)
            
            
               Az 1380/2013/EU rendelet 15. cikkének (6) bekezdése felhatalmazza a Bizottságot arra, hogy felhatalmazáson alapuló jogi aktus útján visszadobási terveket fogadjon el legfeljebb három évre a tagállamok által kidolgozott, az illetékes tanácsadó testületekkel egyeztetett közös ajánlások alapján.
            
         
               (3)
            
            
               A kirakodási kötelezettség végrehajtásának bizonyos rugalmas mechanizmusok révén történő megkönnyítése érdekében az 1394/2014/EU felhatalmazáson alapuló bizottsági rendelet (2) visszadobási tervet hoz létre egyes nyílt tengeri fajoknak a délnyugati vizeken történő halászatára vonatkozóan.
            
         
               (4)
            
            
               Az 1380/2013/EU rendelet 15. cikke (5) bekezdésének e) pontja szerint a visszadobási tervek magukban foglalhatják minimális állományvédelmi referenciaméretek megállapítását.
            
         
               (5)
            
            
               Belgium, Spanyolország, Franciaország, Hollandia és Portugália közvetlen halászati gazdálkodási érdekkel bír a délnyugati vizeken. A délnyugati nyugati vizekkel foglalkozó tanácsadó testülettel és a nyílt tengeri halászattal foglalkozó tanácsadó testülettel folytatott konzultációt követően az említett tagállamok 2016. május 30-án közös ajánlást nyújtottak be a Bizottsághoz, amelyben arra tettek javaslatot, hogy – a 850/98/EK tanácsi rendelet (3) XII. mellékletében foglaltaktól eltérve – az ICES VIIIc körzet és a IX alterület tekintetében a fattyúmakrélára (Trachurus spp.) vonatkozó minimális állományvédelmi referenciaméret a spanyol, illetve portugál kvóta 5 %-ának erejéig 12 cm-ben kerüljön megállapításra. Ezen túlmenően a közös ajánlás azt javasolta, hogy a fattyúmakréla-kvóta szóban forgó 5 %-os határértékén belül az ICES IXa körzetben a partról kerítőhálóval folytatott, ún. „xávega” kisüzemi halászatban a portugál kvóta 1 %-a 12 cm-nél kisebb egyedekből is állhat.
            
         
               (6)
            
            
               Az érintett tudományos testületek tudományos szakvéleményeket bocsátottak ki, amelyeket a Halászati Tudományos, Műszaki és Gazdasági Bizottság (HTMGB) áttekintett. A HTMGB megállapítása szerint a minimális állományvédelmi referenciaméret közös ajánlás szerinti csökkentése esetén alacsony annak a kockázata, hogy a régóta alkalmazott kiaknázási módszer megváltozna. A jelek szerint ez a halászati módszer mérsékelt kiaknázási arány mellett nem befolyásolja károsan az érintett állományok dinamikáját. A HTMGB ugyanakkor kiemelte, hogy a különböző méretkorlátozások szerinti fogások ellenőrzése kihívást jelenthet, és a mortalitás nőhet, ha nem történik megfelelő ellenőrzés. Ezenkívül elengedhetetlen, hogy a gazdasági szereplők betartsák a kisebb referenciaméretekre vonatkozóan megállapított százalékos határértékeket. Ezért fontos, hogy az érintett tagállamok megfelelő ellenőrzési intézkedéseket vezessenek be az érintett halászati tevékenységek tekintetében.
            
         
               (7)
            
            
               A közös ajánlásban foglalt intézkedések összhangban vannak az 1380/2013/EU rendelet 18. cikkének (3) bekezdésével, ezért belefoglalhatók a bizonyos nyílt tengeri fajoknak a délnyugati vizeken történő halászatára vonatkozó visszadobási tervbe.
            
         
               (8)
            
            
               Ezért az 1394/2014/EU felhatalmazáson alapuló rendeletet ennek megfelelően módosítani kell.
            
         
               (9)
            
            
               Mivel az e rendelet szerinti intézkedések közvetlenül érintik az uniós hajók halászati idényéhez kapcsolódó gazdasági tevékenységeket és a halászati idény tervezését, e rendeletnek a kihirdetése után azonnal hatályba kell lépnie. Ezt a rendeletet 2017. január 1-jétől indokolt alkalmazni,
            
         ELFOGADTA EZT A RENDELETET:
   1. cikk
   Az 1394/2014/EU felhatalmazáson alapuló rendelet 4. cikke az alábbi bekezdéssel egészül ki:
   
      „A 850/1998/EK rendelet XII. mellékletétől eltérve az ICES VIIIc körzet és a IX alterület tekintetében a fattyúmakrélára (Trachurus spp.) vonatkozó minimális állományvédelmi referenciaméret az említett területek tekintetében megállapított spanyol, illetve portugál kvóta 5 %-ának erejéig 12 cm-ben kerül megállapításra. A fattyúmakrélára-kvóta szóban forgó 5 %-án belül az ICES IXa körzetben a partról kerítőhálóval folytatott, ún. »xávega« kisüzemi halászatban a portugál kvóta 1 %-a 12 cm-nél kisebb egyedekből is állhat.”
   
   2. cikk
   Ez a rendelet az Európai Unió Hivatalos Lapjában való kihirdetését követő napon lép hatályba.
   A rendeletet 2017. január 1-jétől kell alkalmazni.
   
      Ez a rendelet teljes egészében kötelező és közvetlenül alkalmazandó valamennyi tagállamban.
      Kelt Brüsszelben, 2016. október 14-én.
      
         
            a Bizottság részéről
         
         
            az elnök
         
         Jean-Claude JUNCKER
      
   
   
      (1)  HL L 354., 2013.12.28., 22. o.
   
   
      (2)  A Bizottság 2014. október 20-i 1394/2014/EU felhatalmazáson alapuló rendelete egyes nyílt tengeri fajoknak a délnyugati vizeken történő halászatára vonatkozó visszadobási terv elkészítéséről (HL L 370., 2014.12.30., 31. o.).
   
      (3)  A Tanács 1998. március 30-i 850/98/EK rendelete a halászati erőforrásoknak a fiatal tengeri élőlények védelmét biztosító technikai intézkedések révén történő megóvásáról (HL L 125., 1998.4.27., 1. o.).